Who we are - Die Jakes Gerwel Stigting
Tuis » Wie ons is
Phoebé Gerwel, die weduwee van professor Jakes Gerwel, is die stigterslid van die Jakes Gerwel Stigting. Sy studeer Maatskaplike Werk aan die Universiteit van Wes-Kaapland. As gevol van die uitvoerende rol wat professor Gerwel gespeel het in die totstandkoming van die Suidoosterfees in Kaapstad, word Phoebé vereer as beskermvrou van hierdie fees.
Phoebé skenk na die dood van haar man, sy geliefde Paulet-huis in Somerset-Oos, aan die Jakes Gerwel Stigting.
Phoebé speel 'n aktiewe rol in die Suidoosterfees, die Jakes Gerwel Familie Trust en die Jakes Gerwel Stigting.
Brian Figaji (Voorsitter)
Brian Figaji het 'n B.Sc.-graad en 'n nagraadse diploma in hoër onderwys by die Universiteit van die Wes-Kaap verwerf. Behalwe vir ander grade, insluitend 'n meestersgraad van Harvard Universiteit, wat hy behaal het, is verskeie eredoktorsgrade aan Brian toegeken. Hy het as konsulterende siviele ingenieur gewerk en het as kanselier en visekanselier van die Peninsula Technikon opgetree.
Brian is 'n genoot van die Suid-Afrikaanse Instituut van Siviele Ingenieurs, die Suid-Afrikaanse Vereniging vir Professionele Ingenieurs en van die Suid-Afrikaanse Akademie van Ingenieurswese. Hy is ook lid van die Akademie van Wetenskap van Suid-Afrika.
Brian het op die Raad van Hoër Onderwys (RHO) gedien, was direkteur van die Nedbank Groep, nie-uitvoerende voorsitter van Irvin & Johnson en was raadslid van die Ontwikkelingsbank van Suider-Afrika.
Brian is steeds aktief in plaaslike en internasionale gemeenskappe deur te dien as, byvoorbeeld, direkteur van die Jeugontwikkelingstrust Suid-Afrika, die president van die Padvinders (Boy Scouts) in die Wes-Kaap en as Suid-Afrika se verteenwoordiger op die UNESCO Uitvoerende Raad.
Mustaq Brey is die HUB van Brimstone Versekeringskorporasie, 'n maatskappy waarvan hy in 1995 medestigter was. As geoktrooieerde rekenmeester van beroep dien Mustaq as voorsitter van die Oceana Groep, Life Gesondheidsorg en Interfront. He dien ook op die rade van Equites Eiendomsfonds, Aon Re Suid-Afrika, Lion of Africa Versekeringsmaatskappy en House of Monatic.
Mustaq is verder ook lid en voorsitter van verskeie raadskomitees van Die Mandela Rhodes Stigting en is 'n onafhanklike direkteur van die Westerlike Provinsie Krieketvereniging asook voorsitter van die finansiële komitee daarvan.
Mustaq, wat die stigter van die Saabri & Ashrafi Bystandsfonds is, het 'n ywer om gemeenskappe op te hef wat sy persoonlike en beroepslewe onderlê en saamsnoer.
Annari van der Merwe het haar uitgewersloopbaan in 1978 by Tafelberg Uitgewers begin as hoof van die kinder- en jeugboekafdeling en in 2008 afgesluit as uitgewershoof van Random House Suid-Afrika. Sy het baanbrekerswerk gedoen met die vestiging van Kwela Boeke vir Naspers en met die stigting van die druknaam Umuzi vir Random House.
Annari se literatuurstudies by die Universiteit van Port Elizabeth en by Rhodes Universiteit het gelei tot verdere studies aan die Ryksuniversiteit in Utrecht. Terwyl sy in die Departement Afrikaans en Nederlands van Rhodes Universiteit klasgegee het, het Annari haar doktorale studie oor Breyten Breytenbach se poësie onder leiding van André Brink voltooi. Sy het ook van 1987 tot in die middel 1980's aan die Departement Afrikaans van die Universiteit van die Wes-Kaap klasgegee.
Annari skilder nou voltyds.
Heinrich Gerwel is tans werksaam by die Departement van Landbou-ekonomie van die Universiteit Stellenbosch terwyl hy ook deeltyds klasgee by die Skool van Ekonomiese Bestuurswetenskappe van die Universiteit van Kaapstad. Heinrich se navorsingsbelangstellings sluit ontwikkelingsekonomie, maatskaplike teorieë en beleid en produktiwiteitsanalise in.
Heinrich het beide sy honneurs- en meestergrade in ekonomie aan die Universiteit van die Wes-Kaap verwerf. Hy het sy B.Sc.-graad met die buitengewone kombinasie van beide chemie en ekonomie as hoofvakke by die Rhodes Universiteit behaal.
Heinrich is ook 'n talentvolle en kundige kok wat opleiding by die Instituut vir Kookkuns in Stellenbosch deurloop het.
Mfundo Nkuhlu het 'n B.A.-honneursgraad aan die Universiteit van die Wes-Kaap behaal en het homself onderskei deur die INSEAD Strategiese Bestuur in Bankwese program asook die Harvard Gevorderde Bestuursprogram te voltooi.
Mfundo het as besturende direkteur by Nedbank Afrika gedien en het in 2015 hoofbestuursbeampte en uitvoerende direkteur by die Nedbank Groep Beperk en by Nedbank Korporatiewe Bank geword.
Voor sy betrokkenheid by Nedbank was Mfundo die algemene bestuurder van strategie en beplanning by die Suid-Afrikaanse Inkomstediens (SAID) en hy was verder verantwoordelik vir die Nuwe Vennootskap vir Afrika se ontwikkeling (NEPAD) tydens sy tydperk by die Departement van Handel en Nywerheid.
Mfundo is die outeur van menige artikel oor ekonomiese betrekkinge asook oor ekonomiese integrasie in Suider-Afrika.
Wilmot James is tans Besoekende Professor van Niekliniese Pediatrie en Internasionale Sake by die Columbia Universiteit. Wilmot het sy doktoraal by die Universiteit van Wisconsin-Madison verwerf en het voorheen die amp van Parlementslid en Skim-minister van Gesondheid van die Demokratiese Alliansie (DA) beklee. Hy het ook as voorsitter vir die DA opgetree tussen 2010 en 2016.
As produktiewe skrywer en gerespekteerde redakteur verskyn Wilmot se naam op meer as vyftien boeke, insluitende 'n bundel essays oor die publiek se algemene begrip van die wetenskap en 'n bundel van Nelson Mandela se presidensiële toesprake as mederedakteur.
Wilmot het aan beide die Universiteit van Kaapstad en die Universiteit van die Wes-Kaap klasgegee. Sy ervaring in postdoktorale studie en as besoekende professor het hy opgedoen by die Yale Universiteit, Indiana Universiteit, Edinburgh Universiteit en die Kaliforniese Instituut van Tegnologie.
Goolam Aboobaker het 'n B.Sc.-honneursgraad aan die Universiteit van KwaZulu-Natal en 'n M.Sc. in ekonomie aan die Universiteit van Londen verwerf. Hy het as mediese fisikus gewerk voordat hy in 1988 Jakes Gerwel se spesiale assistent by die Universiteit van die Wes-Kaap geword het.
In 1995 is Goolam aangestel as Direkteur van Kabinetnavorsing in die kantoor van President Nelson Mandela en in 1997 as Hoofdirekteur van Ekonomiese Ontwikkeling in die beleidseenheid van die kantore van die adjunkpresident. Na sy termyn as senior raadgewer by die Internasionale Monetêre Fonds (IMF), is Goolam aangestel as Adjunkdirekteur-Generaal van Finansies.
Goolam was 'n stigterslid van die Menseregtekommissie (MRK) in Durban en was ook betrokke by die stigting van die Verenigde Demokratiese Front (VDF). Goolam se betrokkenheid by die ontwikkelingsorganisasie Kagiso Trust strek terug tot in 1987.
Theo Kemp het sy meestersgraad in kreatiewe skryfwerk onder leiding van Marlene van Niekerk en Willem Anker aan die Departement Afrikaans en Nederlands van die Universiteit van Stellenbosch behaal.
Theo se debuutroman Skool, wat 'n deurtastende ondersoek na die verval van staatskole bied, is in 2011 gepubliseer en vir drie literêre pryse genomineer, die Jan Rabie Rapport-prys, die Universiteit van Johannesburg kreatiewe skryfwerk-prys (debuutkategorie) en die Suid-Afrikaanse Letterkundige toekenningsprys (SALA-prys).
Na 'n kort onderwysloopbaan het Theo as projekbestuurder by die Universiteit van Stellenbosch se Woordfees en as publisiteitskoördineerder by NB-uitgewers gewerk voordat hy die Breytenbach Sentrum op Wellington as kultuursentrum gevestig het.
Theo was verder ook betrokke by die KKNK as programbestuurder en by Aardklop as boekeprogramsamesteller. Hy is deur die Universiteit van die Vrystaat opdrag gegee om die Vrystaat Literatuurfees as deel van die groter Vrystaatfees te ontwikkel in 2016.
Theo is in Augustus 2017 as die eerste uitvoerende direkteur van die Jakes Gerwel Stigting aangestel.
François Bloemhof behaal reeds in graad 11 die prestasie van medewenner van die Amstel Playwright of the Year-toekenning. Hy het al meer as 90 boeke gepubliseer en daar is nie nog 'n skrywer ter wêreld wat so uitgebreid en suksesvol vir die volwasse, tiener- én jeugmarkte skryf soos hy nie. Hy is meermalig in elk van hierdie kategorieë bekroon, ook met sy debuutroman Die nag het net een oog verower hy die De Kat-prys. Onder sy ander pryse tel etlike ATKV-Veertjies waarvoor lesers self die wenboeke aanwys.
Onder sy baanbrekerswerk – op internasionale en nie op bloot plaaslike vlak nie – tel die eerste boek met 'n oorspronklike selfgekomponeerde CD-klankbaan, die eerste boek met 'n eie rekenaarspeletjie, die eerste flipom, eerste interaktiewe vervolgverhaal (in Rapport) en eerste tydskrifroman. Hy het ook gesorg vir die eerste Afrikaanse strokiesromanreeks (Agent Snoet) en die heel eerste e-boek (Spinnerak) in Afrikaans. Verder het François al tekste vir die verhoog ('n kabaret, drama en twee tienertoneelstukke) en radio (dramas en vervolgverhale) gelewer, asook vervolgverhale in tydskrifte. François vryskut daarbenewens ook as kopieskrywer, resensent, joernalis en samesteller. Hy was al verhaalredakteur by Sarie en boekredakteur by Die Burger. Sy huidige stokperdjie is om musiek te skryf vir sangers wat 'n effens ander soort Afrikaanse liedjie soek. François se eerste draaiboek, Double echo, is deur Karoo Films vervaardig.
Thérèse Hulme het 'n doktorsgraad in pastorale terapie met spesialisering in narratiewe terapie (UNISA). Sy werk al vir die afgelope agtien jaar as 'n narratiewe praktisyn.
Thérèse debuteer in Nuwe stemme 3 (2005), en publiseer in 2009 piemp – 'n versamelbundel met gedigte en 'n drama deur leerders van Scottsville in Kraaifontein. Sy is ook 'n gepubliseerde kinderboekskrywer.
Thérèse en Linda van Duuren het in 2013 The Cape Town Narrative Co-op gestig (www.capetownnarrativeco-op.org/) met die misie om narratiewe praktyk, deur werkswinkels en opleiding, deel te maak van die alledaagse realiteit van skole en nie-winsgewende organisasies.
Suzette Kotzé-Myburgh werk sedert 1990 in die uitgewersbedryf en vir die laaste een-en-twintig jaar is dit op 'n vryskutbasis. Sy het haar BA-graad met lof behaal aan die Universiteit Stellenbosch, gevolg deur 'n honneursgraad in joernalistiek. Suzette is 'n vaardige taalgebruiker en, benewens die teksredigering wat sy doen, het sy ook die volgende op haar kerfstok: manuskripkeuring en -ontwikkeling, vertaal- en proefleeswerk, projekbestuur en selfpublikasies, boek- en filmresensies (LitNet, Die Burger, kykNET se Dagbreek) asook skrywersonderhoude (RSG se Skrywers en Boeke). Sy tree verder op as mentor vir teksredakteurs en as aanbieder van redigeringslypskole. Sy is die medesamesteller van Nuwe Kinderverseboek, Rympies vir Pikkies en Peuters, Rympies vir Kleintjies en Kleuters, Nuwe Stories 1, 2 & 3 en die US Woordfeesbundels vanaf 2016 tot 2019.
Algemene bestuurder van die Jakes Gerwel-huis
Beneatha is in Cradock gebore as die jongste van agt kinders. Sy matrikuleer aan Cradock Hoërskool. Beneatha ontmoet die Gerwel-familie in 2010 toe sy op Somerset-Oos gewerk het as sekuriteitsbeampte. Daarna word sy aangestel as opsigter van hulle geliefde huis in Somerset-Oos. Prof Gerwel was 'n vaderfiguur vir Beneatha. Sy onthou hom as iemand wat lief was vir mense, altyd die goed in almal raakgesien het en met 'n oop hand geleef het. Beneatha word in September 2018 aangestel as die algemene bestuurder van die Jakes Gerwel-huis op Somerset-Oos. Sy beskryf dié huis as 'n vriendelike plek wat oopstaan vir almal.